
МОТИВИ
към проекта на Закон за изменение и допълнение на Закона за горите

С Постановление на Министерския съвет за преобразуване на административни структури към министъра на земеделието и храните и за приемане на Устройствен правилник на Изпълнителната агенция по горите и рибарството е създадена Изпълнителна агенция по горите и рибарството, която обединява функциите на Изпълнителна агенция по рибарство и аквакултури (ИАРА) чрез вливането и в Изпълнителна агенция по горите (ИАГ). 
Преобразуването на Изпълнителна агенция по рибарство и аквакултури чрез вливането и в Изпълнителна агенция по горите, и преименуването на последната в Изпълнителна агенция по горите и рибарството , цели оптимизация на структурите на Министерството на земеделието и храните, оптимизиране на разходите и по-ефективно опазване на природните ресурси и контрол.
Преобразуването на тези структури налага и съответните изменения в относимите нормативни актове. 
Със Закона за горите се уреждат обществените отношения, свързани с опазването, стопанисването и ползването на горските територии в Република България, с цел гарантиране на многофункционално и устойчиво управление на горските екосистеми.
Със Закона за рибарството и аквакултурите (ЗРА) се уреждат отношенията, свързани със собствеността, организацията, управлението, ползването и опазването на рибните ресурси във водите на Република България, както и търговията с риба и други водни организми. 
Измененията и допълненията в проекта на Закон за изменение и допълнение на Закона за горите са изцяло обусловени от адаптиране на компетентни органи, функции и административни працедури спрямо новата структура на Изпълнителна агенция по горите и рибарството.
Измененията и допълненията в ЗРА са обусловени от установени непълноти в регулирането на обществените отношения, свързани с осъществяването на стопански и любителски риболов, както и от необходимост от въвеждане на правни норми, създаващи условия за по-ефективно прилагане на общата политика в областта на рибарството (ОПОР) и общата организация на пазарите (ООП) на продуктите от риболов и аквакултури на Европейския съюз (ЕС).
Необходимо е привеждане на ЗРА в съответствие със законодателните промени в Закона за горите, относими към предвидената структура и функции на Изпълнителната агенция по горите и рибарството, като правоприемник на съществуващите Изпълнителния агенция по горите и Изпълнителна агенция по рибарство и аквакултури, която ще упражнява и функциите по реда и условията на Закона на рибарството и аквакултурите.
С Регламент (ЕС) 2023/2842 на Европейския парламент и на Съвета от 22 ноември 2023 година за изменение на Регламент (ЕО) № 1224/2009 на Съвета и за изменение на регламенти (ЕО) № 1967/2006 и (ЕО) № 1005/2008 на Съвета и на регламенти (ЕС) 2016/1139, (ЕС) 2017/2403 и (ЕС) 2019/473 на Европейския парламент и на Съвета по отношение на контрола на рибарството (OB, L 2023/2842 от 20 декември 2023 г.) влизат в сила съществени изменения на Регламента за контрол, включително и по отношение на квалифицирането на тежките нарушения в областта на рибарството, както и критериите за тяхното санкциониране, което обуславя необходимостта от изменение и допълнение.
Преобразуването на Изпълнителна агенция по рибарство и аквакултури чрез вливането и в Изпълнителна агенция по горите, и преименуването на последната в Изпълнителна агенция по горите и рибарството налага и съответните изменения в Закона за лова и опазване на дивеча, Закона за опазване на селскостопанското имущество, Закона за защитените територии, Закона за биологичното разнообразие, Наказателния кодекс, Кодекса на търговското мореплаване, Закона за движение по пътищата, Закона за водите, Закона за кадастъра и имотния регистър, Закона за лечебните растения, Закона за вътрешния одит в публичния сектор, Закона за оръжията, боеприпасите, взривните вещества и пиротехническите изделия.

